KIRJALLINEN KYSYMYS E-2895/01 esittäjä(t): Pere Esteve (ELDR) komissiolle. Virhe Baleaarien BKTL:n laskemisessa.



Virallinen lehti nro 172 E , 18/07/2002 s. 0018 - 0019



KIRJALLINEN KYSYMYS E-2895/01 esittäjä(t): Pere Esteve (ELDR) komissiolle (22. lokakuuta 2001) Aihe: Virhe Baleaarien BKTL:n laskemisessa Tavallisesti jonkin alueen tuotannon ja asukkaiden tulojen välillä on voimakas riippuvuus. Siksi BKTL:a käytetään usein tulotason mittarina. Baleaarien parlamenttissa esitettiin tutkimus, jonka olivat laatineet kaksi professoria kahdesta eri ylipistosta. Tutkimuksessa osoitettiin, että Baleaarien BKTL:n laskemisessa on pysyviä virheitä, jonka vuoksi edellä mainittu riippuvuus ei päde Baleaarien tapaukseen. Tutkimuksessa osoitetaan, että henkeä kohti lasketulla BKTL:lla yliarvioidaan Baleaareilla virallisesti asuvien perheiden tulot. Tämä laskuvirhe johtuu etupäässä neljästä syystä, jotka ovat: a) palkkatulojen ja pääoman siirrot muualle Espanjaan, b) Espanjan kuluttajahintaindeksin käyttö autonomisen alueen indeksin sijaan, c) työpalkkojen ja pääoman siirrot ulkomaille ja d) rekisteröimätön väestö, joka on kasvanut viime vuosina voimakkaasti. Johtopäätös on, että virhe Baleaarien BKTL:n laskemisessa on 1215 prosenttia. Jos esimerkiksi otetaan huomioon vain BKTL:n menetys, joka johtuu kohdasta a), Baleaarit eivät olisi enää Euroopan 206 alueen joukossa sijalla 86 (BKTL:n mukaan luokiteltuina), vaan sijalla 128. Yhtenä seurauksena tästä virhelaskelmasta on, että se on saattanut jarruttaa alueen julkisia investointeja. Jakaessaan yhteisön määrärahoja EU käyttää usein osoittimena BKTL:a. Silloin voidaan katsoa, että Baleaarit ovat kärsineet vahinkoa yliarvioidusta BKTL:sta, jota tuoreet tutkimukset osoittavat. Tästä ovat saattaneet kärsiä EU:n julkiset investoinnit Baleaareilla. Mitä mieltä komissio on edellä esitetyistä seikoista? - Katsooko komissio, että virheet BKTL:n laskemisessa ovat voineet vaikuttaa negatiivisesti EU:n tekemiin investointeihin Baleaareilla? - Koska EU käyttää BKTL:a yleisesti osoittimena, johon yhteisön julkiset investoinnit perustuvat, ja kun otetaan huomioon Baleaarien erityistapaus, jossa yksipuolinen riippuvuus matkailusta näyttää olevan eräs BKTL:n laskuvirheen syistä, aikooko komissio käyttää muita menetelmiä tämän alueen varallisuuden mittaamiseen? Jos ei aio, suostuuko komissio antamaan Baleaareille taloudellista korvausta? Pedro Solbes Miran komission puolesta antama vastaus (17. joulukuuta 2001) Komissio panee merkille arvoisan parlamentin jäsenen esittämät alueellista bruttokansantuotetta (BKT) koskevat huomautukset ja haluaa käsitellä tässä yhteydessä kahta kyseiseen laskelmaan liittyvää näkökohtaa. Ensinnäkin alueellinen bruttokansantuote ja paikallisten asukkaiden alueellinen tulo ovat kaksi eri indikaattoria, jotka vastaavat toisiaan vain erityisoloissa. Vaikka ne kansallisella tasolla voivatkin vastata toisiaan, aluetasolla näin käy tuskin koskaan. BKT ei merkitse tietyssä maassa tai tietyllä alueella olevien yksityisten kotitalouksien käytettävissä olevaa tuloa. Tämä todetaan selkeästi Eurostatin julkaisujen menetelmiä koskevissa huomautuksissa. Siitä syystä ei voida päätellä, että jos BKT:n ja tulojen välinen riippuvuus ei päde, BKT:ta osoittava luku on laskettu väärin, koska siis BKT ja tulot ovat kaksi eri asiaa. Lisäksi arvoisa parlamentin jäsen tuo esiin neljä selittävää tekijää: a) palkkatulojen ja pääomatulojen siirrot muualle Espanjaan, b) Espanjan kuluttajahintaindeksin käyttö autonomisen alueen indeksin sijaan, c) palkkatulojen ja pääomatulojen siirrot ulkomaille ja d) rekisteröimätön väestö, joka on kasvanut viime vuosina voimakkaasti. Kyseisistä tekijöistä voidaan mainita, että kolme ensimmäistä (a, b ja c) eivät vaikuta alueelliseen BKT:hen. Vaikka neljännellä tekijällä voi olla vaikutusta alueelliseen BKT:hen henkeä kohti, on muistettava, että Eurostat tekee työnsä verkoston avulla, jossa kansalliset tilastolaitokset suorittavat tietojen keruun. Laskettaessa alueellista BKT:ta henkeä kohti käytettiin Espanjan kansallisen tilastolaitoksen (INE) Eurostatille virallisesti toimittamia aluekohtaisia väestölukuja. Komissiolla ei ole syytä epäillä kyseisten lukujen luotettavuutta. Siksi tällaisella BKT:n laskuvirheellä ei ole vaikutusta Baleaareilla tehtäviin investointeihin, ja komissio ei siten aio myöntää mitään taloudellisia korvauksia. Mitä tulee alueellisen vaurauden muihin laskentamenetelmiin, komissio haluaa palauttaa mieliin, että vuodesta 2002 lähtien monien jäsenvaltioiden alueellista ensituloa ja alueellista käytettävissä olevaa tuloa koskevat tiedot ovat saatavana NUTS-tasolla 2. Koska joillekin jäsenvaltioille on myönnetty poikkeuslupia, kaikkien jäsenvaltioiden tiedot saadaan käyttöön vasta vuonna 2005. Eurostat aikoo sitä ennen julkaista arvioita, mutta tällä hetkellä arviot eivät ole vielä käytettävissä.